Une bocjade di aiar bon e no dome pal risultât finâl. In cjase cuintri de Sampdoria l’Udin al zuie e al vinç. Cui dorians la scuadre di balon furlane e conferme chel bon che e veve mostrât dôs domeniis indaûr cuintri dal Napoli, ma al zonte ancje alc altri e al rive a puartâ a cjase trê ponts impuartants che a drecin un tic la situazion te classifiche e a salvin la bancjine di Colantuono.
L’Udin al mostre fin dal principi di vê gjambis, cjâf e cûr. La linie difensive, cun Danilo, Felipe e Wague, e cjape lis misuris daurman aes trê pontis aversaris, Carbonero, Eder e l’ex Muriel; te zone mezane Lodi al da ordin a dut il repart e cun chel a dute la scuadre; denant Thereau e Aguirre a scombatin cemût che al covente. I ospits, te prime part de partide, no rivin a meti adun azions pardabon pericolosis, un pôc par demerit lôr e soredut par merit dai blancs e neris. Karnezis al fâs il spetatôr pe plui part dal timp, ancje se al mostre di jessi pront par fâ il so cuant che al covente, intant che al à un pôc plui ce fâ Viviano, clamât a fermâ une tonade di Thereau.
A passin i minûts e l’Udin al cres, al cjape fuarce ancje sul plan psicologjic. I blancs e neris a mostrin di vê chê voie e chel snait che a coventin e in chel a àn une marcje in plui dai aversaris. Cussì, passade la prime mieze ore di zûc al rive ancje il gol: cross di Aguirre, assist di Thereau par Badu e conclusion a bersai cence dâi a Viviano nissune pussibilitât di rispuindi.
Il prin timp si siere cul Udin in vantaç, il secont si vierç cu la Sampdoria che e prove a fracâ il pedâl dal aceleradôr. Par cualchi minût al rive ancje a fâi un tic di pôre ae scuadre furlane, ma in curt i blancs e neris a tornin a plomp e a tornin a tignî il control de partide, cun chê di imberdeâ i ospits te zone nevralgjiche e di sierâ dutis lis stradis che apuartin des bandis di Karnezis. Montella al clame fûr Muriel e Carbonero e al bute dentri Christodoulopoulos e Cassano, intant che Colantuono al cambie Widmer e Aguirre cun Ali Adnan e Di Natale.
Il film de partide al va indenant inte maniere miôr pal Udin, che no si scompon daûr e che al prove a viodi di dopleâ il vantaç, cuntune invenzion di Di Natale o di Thereau. A passin i minûts e Badu si cjate tra i pîts un balon di aur, prontât di Di Natale, ma nol rive ae conclusion inte maniere miôr, Colantuono al cambie ancje Felipe cun Piris e Montella al met Bonazzoli al puest di Soriano par cirî il gol dal un a un, ma la musiche e reste chê e al è ancjemò Badu a fâsi viodi in atac cuntun scat che al ven fermât in maniere iregolâr di Zukanovic, che par chel al cjaparâ il cartelin ros.
Il risultât nol cambie in nissune maniere. Cumò l’Udin al varà di fâ ben ancje cuintri dal Chievo a Verone. Ial domandin a fuart i siei tifôs.
fur_Latn fur_Latn fur_Latn fur_Latn fur_Latn fur_Latn